Nääsi taotluse kohaselt tuleb Savisaarele tagastada tema Hundisilma talu läbiotsimisel ära võetud 186 000 eurot ja 300 000 krooni ehk 19 173 eurot.

Ühtlasi taotles Nääs Savisaarele kriminaalmenetluse tõttu Tallinna linnapeana saamata jäänud töötasu 131 733 euro ja 33 sendi väljamõistmist ja tema menetluskulude ehk 228 995,74 euro hüvitamist riigi poolt.

Mullu 21. detsembril tühistas riigikohus vandeadvokaatide Oliver Nääsi ja Gretta Oltjer-Timbergi määruskaebuse alusel Tallinna ringkonnakohtu määruse, milles leiti, et kohtupidamine Savisaare üle peab jätkuma.

Riigikohus jõustas varasema Harju maakohtu määruse, millega Savisaar tema tervisliku seisundi tõttu kohtumenetlusest vabastati.

Prokuratuuri hinnangul tuleb advokaatide Oliver Nääsi ja Marko Kairjaki taotlused jätta läbi vaatamata.

Prokuratuur lähtus kohtupraktikas väljendatud seisukohast, et taotlused menetlusega tekkinud kulude hüvitamiseks tuleb esitada koos taotlusega menetlus lõpetada.

"Olukorras, kus sellekohane taotlus esitatakse pärast menetluse lõpetamist, on taotluse esitamisega hiljaks jäädud ning seda pole kohtul võimalik enam läbi vaadata," ütles riigiprokurör Taavi Pern.